**ΟΡΟΙ ΣΥΜΜΕΤΟΧΗΣ**

**1.** Η Τράπεζα Πειραιώς Α.Ε. (εφεξής η «**Τράπεζα**»), με έδρα την Αθήνα, οδός Αμερικής αρ. 4, διοργανώνει ενέργεια (εφεξής η «**Ενέργεια**»), στην οποία μπορούν να συμμετάσχουν επιλεγμένοι κάτοχοι προσωπικών **κύριων** πιστωτικών καρτών, εκδόσεως της Τράπεζας Πειραιώς, (εφεξής η/οι «**Κάρτα/ες**»), οι οποίοι επελέγησαν με συγκεκριμένα κριτήρια και ενημερώθηκαν για την Ενέργεια μέσω SMS/VIBER από την Τράπεζα (εφεξής «**ο Κάτοχος/ οι Κάτοχοι**») και οι οποίοι επιπροσθέτως πληρούν τις προϋποθέσεις του Όρου 2 (εφεξής «**ο Συμμετέχων ή οι Συμμετέχοντες**»). Από την Ενέργεια εξαιρούνται ρητά όλοι οι απασχολούμενοι με σχέση έμμισθης εντολής ή εξαρτημένης εργασίας στην Τράπεζα, καθώς και τις συνδεδεμένες με αυτήν επιχειρήσεις. Επίσης από την Ενέργεια εξαιρούνται οι πρόσθετες πιστωτικές κάρτες των κύριων κατόχων.

**2.** Για τη συμμετοχή στην Ενέργεια οι Κάτοχοι θα πρέπει, κατά το χρονικό διάστημα που θα διαρκέσει το δικαίωμα συμμετοχής τους σε αυτή, δηλαδή από 19/11/2021 έως και 31/12/2021 (εφεξής η «**Διάρκεια Συμμετοχής**»), να πληρούν σωρευτικά τις ακόλουθες προϋποθέσεις συμμετοχής:

α) να συμμετέχουν στο Πρόγραμμα Επιβράβευσης yellow της Τράπεζας ή να εγγραφούν σε αυτό κατά τη Διάρκεια της Ενέργειας (σύμφωνα με τους όρους και προϋποθέσεις του εν λόγω Προγράμματος, που αναλυτικά περιγράφονται στη σχετική ιστοσελίδα της Τράπεζας), β) να είναι ενήλικες, γ) να έχουν πλήρη δικαιοπρακτική ικανότητα, δ) να είναι μόνιμοι κάτοικοι Ελλάδος, ε) η Κάρτα τους να είναι σε ισχύ, να μην έχει ακυρωθεί, υπό την επιφύλαξη όσων ορίζονται κατωτέρω για την ακύρωση λόγω κλοπής ή απώλειας – τόσο κατά τη Διάρκεια Συμμετοχής όσο και κατά τον χρόνο απόδοσης του Δώρου,ως αυτό ορίζεται στον όρο 6, στ) ο λογαριασμός της Κάρτας να μην παρουσιάζει καθυστέρηση πληρωμών πάνω από τριάντα (30) ημέρες κατά την ημερομηνία λήξης της Διάρκειας Συμμετοχής, ζ) να έχουν πραγματοποιήσει μία ή και περισσότερες συναλλαγές συνολικής αξίας από 100€ και άνω κατά τη Διάρκεια Συμμετοχής, με τη χρήση Κάρτας, σε επιχειρήσεις που δραστηριοποιούνται στην Ελλάδα ή στο εξωτερικό, και δέχονται πληρωμές με Κάρτα και η συναλλαγή αυτή να έχει εκκαθαριστεί και καταγραφεί στα λογιστικά βιβλία της Τράπεζας μέχρι και τις 5/01/2022.

Αγορές που πραγματοποιούνται σε άτοκες δόσεις θα υπολογίζονται στο σύνολο ως μία συναλλαγή, εφόσον η αρχική συναλλαγή πραγματοποιηθεί κατά τη Διάρκεια Συμμετοχής, δηλαδή από 19/11/2021 έως και 31/12/2021 και εκκαθαριστεί και καταγραφεί στα λογιστικά βιβλία της Τράπεζας μέχρι και τις 5/01/2022.

**3.** Οι Κάτοχοι ενημερώνονται προσωπικά για το δικαίωμα συμμετοχής τους στην Ενέργεια και για τους όρους αυτής, μέσω VIBER και SMS στους τηλεφωνικούς αριθμούς που έχουν δηλώσει ή με οποιονδήποτε άλλο τρόπο και μέσο επιλέξει η Τράπεζα. Όσοι εξ αυτών δεν επιθυμούν να λάβουν μέρος στην Ενέργεια, μπορούν να το δηλώνουν, έως και πέντε (5) εργάσιμες ημέρες πριν από τη λήξη της Διάρκειας Συμμετοχής, προφορικά, μέσω του Κέντρου Εξυπηρέτησης Πελατών στο 210 3288000.

**4.** Ως συναλλαγές που δεν λαμβάνονται υπόψη για τη συμμετοχή στην Ενέργεια, θεωρούνται: οι αγορές συνολικής αξίας έως €99.99 κατά τη Διάρκεια Συμμετοχής, οι πληρωμές του λογαριασμού της Κάρτας, οι αναλήψεις μετρητών, οι μεταφορές υπολοίπου, οι χρεώσεις της ετήσιας συνδρομής, οι τόκοι, οι χρεώσεις υπέρβασης ορίου, οι συναλλαγές που πραγματοποιούνται σε επιχειρήσεις τυχερών παιγνίων, χρεώσεις λοιπών εξόδων και κάθε είδους πιστώσεις σε αυτήν.

**5**. Οι συναλλαγές με την Κάρτα, που θα πραγματοποιηθούν εντός της Διάρκειας Συμμετοχής, εφόσον για οποιοδήποτε λόγο αντιλογισθούν ή ακυρωθούν, ή αμφισβητηθούν από τον Κάτοχο με δήλωσή του λόγω απώλειας ή κλοπής της Κάρτας, με επικοινωνία του Κατόχου με την Τράπεζα, κατά την οποία θα δηλώσει την απώλεια ή την κλοπή και εφόσον ακυρωθεί η Κάρτα, εντός της ίδιας περιόδου και μέχρι την απόδοση του Δώρου, ως αυτό ορίζεται στον όρο 6, δεν συμμετέχουν στην Ενέργεια.

**6.** Οι Κάτοχοι που πληρούν τις προϋποθέσεις του όρου 2 και θα συμμετάσχουν εν τέλει στην Ενέργεια (« **ο Συμμετέχων ή οι Συμμετέχοντες**»), κερδίζουν 10.000 yellows. (εφεξής το «**Δώρο**»).

**7.** Τα yellows θα αποδοθούν στο λογαριασμό yellow του κάθε συμμετέχοντα στην Ενέργεια έως 90 ημέρες από τη λήξη της Διάρκειας Συμμετοχής. Απαραίτητη προϋπόθεση για την απόδοση των yellows αποτελεί οι συμμετέχοντες να διατηρούν την ιδιότητα του ενεργού Μέλους του Προγράμματος Επιβράβευσης yellow (σύμφωνα με τους όρους και προϋποθέσεις του εν λόγω Προγράμματος, που αναλυτικά περιγράφονται στη σχετική ιστοσελίδα της Τράπεζας), κατά την ημερομηνία απόδοσης των yellows και να είναι ενεργή η Κάρτα τους. Τα yellows μπορούν να εξαργυρωθούν σύμφωνα με τα προβλεπόμενα στους όρους λειτουργίας του Προγράμματος Επιβράβευσης yellow, όπως εκάστοτε αυτοί ισχύουν. Εφόσον η Συναλλαγή πραγματοποιηθεί με πρόσθετη πιστωτική κάρτα, τα yellows δικαιούται ο πρόσθετος κάτοχος, εφόσον συντρέχουν και όλες οι υπόλοιπες προϋποθέσεις της παρούσας Ενέργειας, όπως αυτές αναφέρονται στον όρο 2. Διαφορετικά δεν αποδίδονται στον κύριο κάτοχο.

**8.** Οι συμμετέχοντες στην Ενέργεια θα ενημερωθούν για την πίστωση των yellows από την Τράπεζα τηλεφωνικά, στους τηλεφωνικούς αριθμούς που έχουν δηλώσει στην Τράπεζα ή μέσω του συστήματος ηλεκτρονικής τραπεζικής winbank web banking ή μέσω SMS στον τηλεφωνικό αριθμό που έχουν δηλώσει για σκοπούς επικοινωνίας στο πλαίσιο του Προγράμματος ή με οποιονδήποτε άλλο πρόσφορο τρόπο επιλογής της Τράπεζας. Κατά τη διαδικασία απόδοσης των yellows, η Τράπεζα δικαιούται να προβαίνει σε εξακρίβωση των στοιχείων του κάθε συμμετέχοντα, σύμφωνα με τα τηρούμενα στα συστήματά της στοιχεία.

**9.** Η αποδοχή των όρων συμμετοχής της Ενέργειας αποτελεί αναγκαία προϋπόθεση για τη συμμετοχή στην Ενέργεια και την απόδοση των yellows. Η συμμετοχή των συναλλασσόμενων στην Ενέργεια συνεπάγεται την ανεπιφύλακτη αποδοχή των παρόντων όρων.

**10.** Οι Κάτοχοι αποδέχονται ότι τα δεδομένα τους προσωπικού χαρακτήρα που θα περιέλθουν νόμιμα στην Τράπεζα στο πλαίσιο της Ενέργειας , θα αποτελέσουν αντικείμενο επεξεργασίας από την Τράπεζα αποκλειστικά και μόνο για το σκοπό της Ενέργειας. Όσον αφορά στα δικαιώματα των υποκειμένων των δεδομένων προσωπικού χαρακτήρα έναντι της Τράπεζας ως Υπεύθυνου Επεξεργασίας ισχύουν τα ειδικότερα αναφερόμενα στο ενημερωτικό έντυπο «Ενημέρωση για την Επεξεργασία Δεδομένων Προσωπικού Χαρακτήρα», το οποίο είναι αναρτημένο στην ιστοσελίδα της Τράπεζας [www.piraeusbank.gr](http://www.piraeusbank.gr) και αποτελεί αναπόσπαστο μέρος των όρων της Ενέργειας.

**11.** Η Τράπεζα διατηρεί το δικαίωμα να ανακαλέσει ή να ακυρώσει την Ενέργεια για σπουδαίο λόγο ή για λόγους ανωτέρας βίας ή να μεταβάλει οποιονδήποτε όρο της Ενέργειας οποτεδήποτε, εφόσον αυτό απαιτείται, κατά την εύλογη κρίση της. Σε κάθε τέτοια περίπτωση, η Τράπεζα θα δημοσιεύσει τις μεταβολές αυτές με κάθε πρόσφορο μέσο, περιλαμβανομένης και της ανακοίνωσης δια του έντυπου ή ηλεκτρονικού τύπου. Σε κάθε τέτοια περίπτωση οι συμμετέχοντες στην Ενέργεια δεν αποκτούν για το λόγο αυτό κανένα δικαίωμα για αποζημίωση, ούτε έχουν κάποια άλλη αξίωση από την Τράπεζα.

**12.** Οι ανωτέρω όροι διέπονται από το Ελληνικό Δίκαιο. Για κάθε διαφορά ήθελε ανακύψει ως προς την ερμηνεία ή την εφαρμογή των ανωτέρω όρων, αρμόδια να επιληφθούν ορίζονται και τα Δικαστήρια Αθηνών.